А. З. Анқәаб алхыҩцәа рахь иааԥхьара
2019 шықәса август 25 рзы даҽазныкгьы иҟаҳҵароуп ҳҳәынҭқарразы акрызҵазкуа ашьаҿа, даҽазныкгьы ҳконституциатә зин ишахәҭоу еиԥш ҳхы иаҳархәароуп.
Ҳара иҳадуп Аԥсназы илахьынҵаӡбагоу алхра аҟаҵара. Иааиуа хәышықәсазы Аԥсны Аҳәынҭқарра анапхгара знапы ианаҳҵо ауаҩы далаҳхыроуп.
Иҟаҳҵо алхра зеиԥшрахо еиԥш ауп ҳҳәынҭқарра аҿиара аперспективеи, ҳауаажәлар рыԥсҭазаареи, еиҵагыло ҳабиԥара, ҳҿар уаҵәтәи рԥеиԥши шыҟало.
Аԥсны Аҳәынҭқарра Ахада иалхра – даара акрызҵазкуа хҭысуп. Сара еилыскаауеит закә ҭакԥхықәроу схахьы изго, шәара шәзымԥсахуа, шәгәыӷра иамеижьо, ҳҳәынҭқарра аизҳара иазааԥсараны иҟоу ауаа шәыбжьы рышәҭарц ааԥхьара ахьшәысҭо.
Сара издыруеит сымҩашьо, Аԥсны Аҳәынҭқарра Ахадарахьы акандидат Аршба Олег Нури-иԥеи, Аԥсны Аҳәынҭқарра Ахада ихаҭыԥуаҩрахь акандидат Барцыц Олег Мсас-иԥеи Аԥсназы иаԥсоу напхгаҩцәаны ишыҟало.
Издыруеит урҭ рыҩаӡара зеиԥшроу, рылшарақәа ахьынӡанеиуа, убри аҟнытә срыдгылоит. Шәара шәҟынтәгьы адгылара сақәгәыӷуеит.
Ҳаҭырла,
Александр Анқәаб